  Майя Бывальцева Улосвыл сюресъёс вылын «Платон» выллем сӧзнэтъёс федерал катрадлыкез воштэм бере кылдыны быгатозы. «Единая Россия» партилэн кенешоназ 21-тӥ толсуре со сярысь вераз Росавтодорлэн кивалтӥсез Роман Старовойтов. «Волго-Вятскуправтодор» агентстволэн пресс-службаез ивортэмъя, туннэ ужась катрадлыкъя бадӟым машинаослэсь дун басьтыны луэ федерал сюресъёс вылын гинэ. «Платон» выллем сӧзнэтэз улосвыл сюресъёс вылын лэзён сюресъёсты тупатъянэз паськытгес нуыны юрттоз. Туннэ 39 процентэз гинэ улосвыл трассаос эсэпъёслы тупало. Пусъёмы, 9-тӥ толсуре Удмуртилэн тӧроез Александр Соловьёв улосвыл сюресъёс вылын бадӟым машинаослэсь дун басьтон но фотовидеофиксаци сӧзнэтэз пыӵатонъя ужась группа кылдытон сярысь косэмез кинюртӥз. Отчы элькунысь министерствоослэн но агентствоослэн ыстэм муртъёсы пыризы. Тодэ вайытом, 2016-тӥ арын сюресъёсты выльдыны Россиысь улосвылъёс «Платон» сӧзнэт чотын 22 миллиард 900 миллион манет басьтӥзы. Удмуртилы отысь 200 миллион манет висъязы. Бадӟым машинаослэсь бичам коньдон чотын 2017-тӥ арын элькунын выжъёсты выльдыны чакламын. Тегъёс: Авто Россия сюресъёс тупатъянужъёс  